b'\n_START_ARTICLE_\nKansallissankari\n_START_PARAGRAPH_\nKansallissankareiksi kutsutaan historiallisia, joskus my\xc3\xb6s puolihistoriallisia tai myyttisi\xc3\xa4 hahmoja, joilla on keskeinen ja kunnioitettu rooli jonkin valtion tai etnisen ryhm\xc3\xa4n historiassa ja omakuvassa. Kansallissankarit kuuluvat kiinte\xc3\xa4sti nationalismiin ja kansallisvaltioiden ajatukseen. Kansallissankarit ovat useimmiten poliitikkoja eli "valtiomiehi\xc3\xa4", sotilaita eli "sotasankareita", separatisteja eli "vapaustaistelijoita", tutkijoita, taiteilijoita, tutkimusmatkailijoita tai urheilijoita eli "urheilusankareita". Kansallissankarin aseman voi saavuttaa my\xc3\xb6s el\xc3\xa4v\xc3\xa4 ihminen._NEWLINE_Kansallissankareihin kohdistuu yleens\xc3\xa4 virallista tai puolivirallista muistokulttia tai suoranaista henkil\xc3\xb6palvontaa. T\xc3\xa4m\xc3\xa4 ilmenee tyypillisesti muistomerkkein\xc3\xa4, muistojuhlallisuuksina varsinkin syntym\xc3\xa4n tai kuoleman vuosip\xc3\xa4ivin\xc3\xa4, el\xc3\xa4m\xc3\xa4kertakirjallisuutena ja kansallissankarin roolin korostamisena kouluopetuksessa._NEWLINE_Erilaisissa diktatuureissa kansallissankareiden palvonta, joka kohdistuu my\xc3\xb6s diktaattoriin, on usein viety \xc3\xa4\xc3\xa4rimm\xc3\xa4isyyksiin. Kansallissankarikultin rakentaminen on ollut tyypillist\xc3\xa4 my\xc3\xb6s itsen\xc3\xa4isyydest\xc3\xa4 kamppaileville tai vastaitsen\xc3\xa4istyneille maille.'